ბათუმის ყურე
ბათუმის ყურე — ყურე საქართველოში, აჭარის ავტონომიურ რესპუბლიკაში. მდებარეობს შავი ზღვის სამხრეთ-აღმოსავლეთ სანაპიროზე. ბათუმის კონცხით დაცულია აქ გაბატონებული სამხრეთ-დასავლეთი დინებისა და დასავლეთ ქარისაგან. ყურის დასავლეთ ნაწილში გაშენებულია ბათუმის ნავსადგური და საზღვაო ვაგზალი. მაქსიმალური სიღრმე 58 მ. ჩრდილო-აღმოსავლეთ ნაწილში სიღრმე 10 მ-დე ეცემა. ფსკერი ლამიან-ქვიშიანია. სოხუმისა და ბიჭვინთის ყურეებთან ერთად წარმოადგენს აღმოსავლეთ შავიზღვისპირეთის უდიდეს ყურეს. პლაჟი მოსწორებულია და განიერი. ღიაა ჩრდილოეთისაკენ. ბათუმის ყურეს ერთვის მდინარეები ყოროლისწყალი და ბარცხანა. დასავლეთიდან შემოსაზღვრულია ბათუმის კონცხით. ბათუმის ყურის ნაპირას გაშენებულია ქალაქი ბათუმი.